A BIZOTTSÁG HATÁROZATA
(2004. december 14.)
a bizonyos ázsiai országokban előforduló madárinfluenzával kapcsolatos védekezési intézkedésekről szóló 2004/122/EK határozat harmadik módosításáról
(az értesítés a B(2004) 4775. számú dokumentummal történt)
(EGT vonatkozású szöveg)
(2004/851/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a harmadik országokból a Közösségbe érkező állatok állategészségügyi ellenőrzésének megszervezésére irányadó elvek megállapításáról, valamint a 89/662/EGK, 90/425/EGK és 90/675/EGK irányelvek módosításáról szóló, 1991. július 15-i 91/496/EGK tanácsi irányelvre (1) és különösen annak 18. cikke (7) bekezdésére,
tekintettel a harmadik országokból a Közösségbe behozott termékek állategészségügyi ellenőrzésére irányadó elvek megállapításáról szóló, 1997. december 18-i 97/78/EK tanácsi irányelvre (2) és különösen annak 22. cikke (6) bekezdésére,
mivel:
(1)
A 2004/122/EK határozattal (3) a Bizottság védekezési intézkedéseket fogadott el bizonyos ázsiai országok madárinfluenza fertőzöttségével kapcsolatosan; ezek név szerint Kambodzsa, Indonézia, Japán, Laosz, Pakisztán, a Kínai Népköztársaság beleértve Hong Kong területét, Dél-Korea, Thaiföld és Vietnam.
(2)
2004. augusztus 19-én Malajzia madárinfluenza kitöréséről számolt be, és ezért a Bizottság elfogadta a 2004/122/EK határozatot másodjára módosító 2004/606/EK határozatot annak érdekében, hogy Malajziára is alkalmazhatóak legyenek a védekezési intézkedések.
(3)
A térség legtöbb országában fennálló járványügyi helyzet miatt, különös tekintettel a Malajziában, Thaiföldön, Vietnamban, a Kínai Népköztársaságban és Indonéziában a madárinfluenza-járvány folytatólagos kitörésére, az érvényben lévő védekezési intézkedések hatályát meg kell hosszabbítani.
(4)
Jelenleg a felsorolt országok közül néhány nem számolt be további járványkitörésről, következésképpen ezen országoknak a madárinfluenza tekintetében meghatározott járványügyi állapotát 2004 decembere előtt felül kell vizsgálni.
(5)
Malajzia nyugati félszigete szerepel a 94/85/EK bizottsági határozat (4) listáján, ezért szükséges korlátozni a fogyasztásra szánt tojás, a kezeletlen vadtrófeák, a nyers kisállateledel, és a baromfi bármely részét tartalmazó feldolgozatlan takarmány-alapanyagok behozatalát Malajziának erről a területéről.
(6)
Az e határozatban előirányzott intézkedések összhangban állnak az Élelmiszerlánc- és Állategészségügyi Állandó Bizottság véleményével,
ELFOGADTA EZT A HATÁROZATOT:
1. cikk
A 2004/122/EK határozat a következőképpen módosul:
1.
A „Dél-Korea” szó után a 3. cikk kiegészül az „és Malajzia” szavakkal.
2.
A 7. cikkben a „2004. december 15.” időpont helyébe a „2005. március 31.” időpont lép.
2. cikk
A tagállamok módosítják behozatali intézkedéseiket, hogy azok megfeleljenek e határozatnak, és a megfelelő módon haladéktalanul közzéteszik az elfogadott intézkedéseket. Erről haladéktalanul tájékoztatni kell a Bizottságot.
3. cikk
Ennek a határozatnak a tagállamok a címzettjei.
Kelt Brüsszelben, 2004. december 14-én.